汪㟯惇仁教授即官舍作齋予以獨冷名之
作者：曾幾
朝代：宋

paragraphs: 昔君困虀鹽，蓬首窗下讀。
秋螢屢乾死，明月以爲燭。
麻衣肘欲穿，才換一袍綠。
豈知冷淡債，十載償未足。
書齋開冰廳，敗壁數椽屋。
横經綴鵠鷺，未省進鳧鶩。
窮通更事耳，裘扇有反覆。
直今張羅地，便恐車擊轂。
先生粲可流，示現著冠服。
從渠勢炙手，了不見凉燠。
小詩應大笑，笑我未忘俗。